Recommended byColombia
అత్యధిక పరుగులు
టెస్టులు: ఈ ఏడాది డిసెంబర్ 24 వరకు లెక్కలు తీసుకుంటే టెస్టుల్లో విరాట్ కోహ్లీ అత్యధిక పరుగులు సాధించిన బ్యాట్స్‌మన్‌గా నిలిచాడు. 2018 జనవరిలో దక్షిణాఫ్రికాతో జరిగిన కేప్‌టౌన్ టెస్ట్ నుంచి మొన్న పెర్త్ టెస్ట్ వరకు కోహ్లీ మొత్తం 12 మ్యాచ్‌లు ఆడాడు. 56.36 సగటుతో 1240 పరుగులు సాధించి అగ్రస్థానంలో నిలిచాడు. అంతేకాదు ఈ ఏడాది వెయ్యి పరుగులు సాధించిన ఏకైక టెస్ట్ బ్యాట్స్‌మన్ కోహ్లీ. 13 మ్యాచ్‌లు ఆడిన ఇంగ్లాండ్ కెప్టెన్ జో రూట్ 948 పరుగులతో రెండో స్థానంలో ఉన్నాడు.
వన్డేలు: వన్డేల్లో ఈ ఏడాది ముగ్గురు బ్యాట్స్‌మెన్ వెయ్యి పరుగుల మార్కును అందుకున్నారు. వారిలో ఇద్దరు ఇంగ్లాండ్‌కు చెందిన జానీ బెయిర్‌స్టో (22 మ్యాచుల్లో 1025 పరుగులు), భారత ఓపెనర్ రోహిత్ శర్మ (19 మ్యాచుల్లో 1030 పరుగులు). కానీ ఇక్కడ కూడా మొదటి స్థానం కోహ్లీదే. ఈ ఏడాది 14 వన్డేలు ఆడిన భారత కెప్టెన్.. 1202 పరుగులతో అగ్రస్థానంలో ఉన్నాడు. ఫిబ్రవరిలో డర్బన్‌లో జరిగిన వన్డే నుంచి నవంబర్‌లో తిరువనంతపురం వన్డే వరకు 133.55 సగటుతో కోహ్లీ ఈ పరుగులు సాధించాడు.
టీ20లు: భారత ఓపెనర్ శిఖర్ ధావన్ టీ20ల్లో పైచేయి సాధించాడు. ఈ ఏడాది మొత్తం 18 మ్యాచ్‌లు ఆడిన ధావన్.. 40.52 సగటు, 147.22 స్ట్రైక్ రేట్‌తో 689 పరుగులు చేసి అగ్రస్థానంలో నిలిచాడు. ఈ ఏడాది ధావన్ మంచి ఫామ్‌లో ఉన్నా సెంచరీ మాత్రం చేయలేకపోయాడు. అతడి అత్యధిక స్కోరు 92. ఫిబ్రవరిలో జోహన్నెస్‌బర్గ్‌లో జరిగిన టీ20 నుంచి నవంబర్‌లో సిడ్నీలో జరిగిన మ్యాచ్ వరకు మొత్తం ఆరు అర్థ సెంచరీలు ధావన్ సాధించాడు.
అత్యధిక వ్యక్తిగత స్కోరు
టెస్టులు: ఈ ఏడాది టెస్టుల్లో కేవలం రెండు డబుల్ సెంచరీలు మాత్రమే నమోదయ్యాయి. వీటిలో ఒకటి బంగ్లాదేశ్ కీపర్ ముష్ఫికర్ రహీమ్(219 నాటౌట్) నవంబర్‌లో జింబాబ్వేపై సాధించాడు. కానీ, అత్యధిక స్కోరు మాత్రం న్యూజిలాండ్ ఓపెనర్ టామ్ లాథమ్ పేరిట ఉంది. శ్రీలంకతో డిసెంబర్‌లో వెల్లింగ్టన్‌లో జరిగిన టెస్టులో లాథమ్ 264 పరుగులు సాధించాడు. ఈ ఏడాది ఇదే అత్యధిక వ్యక్తిగత స్కోరు.
వన్డేలు: ఈ ఏడాది వన్డేల్లో అత్యధిక వ్యక్తిగత స్కోరు పాకిస్థాన్ బ్యాట్స్‌మన్ ఫఖార్ జమాన్ పేరిట ఉంది. జూలై 20న బులవాయోలో జింబాబ్వేతో జరిగిన వన్డేలో జమాన్ 210 పరుగులు చేశాడు. అంతేకాకుండా పాకిస్థాన్ తరఫున వన్డేల్లో డబుల్ సెంచరీ చేసిన తొలి బ్యాట్స్‌మన్‌గా చరిత్రకెక్కాడు. కేవలం 156 బంతుల్లో 24 ఫోర్లు, 5 సిక్సులు సహాయంతో జమాన్ 210 పరుగులు చేశాడు. వన్డేల్లో డబుల్ సెంచరీ సాధించిన ఆరో బ్యాట్స్‌మన్‌గా సచిన్, సెహ్వాగ్, రోహిత్ శర్మ(మూడుసార్లు), మార్టిన్ గుప్టిల్, క్రిస్ గేల్ సరసన జమాన్ నిలిచాడు.
టీ20లు: ఈ ఏడాది టీ20ల్లో వ్యక్తిగత స్కోరు భారీగానే నమోదైంది. పేలవమైన జింబాబ్వే బౌలింగ్‌ను తుత్తునియలు చేసిన ఆస్ట్రేలియన్ ఓపెనర్ ఆరోన్ ఫించ్ ఏకంగా 172 పరుగులు బాదేశాడు. హరారే వేదికగా జూలై 3న జరిగిన ఈ మ్యాచ్‌లో కేవలం 76 బంతుల్లో 10 సిక్సులు, 16 ఫోర్ల సాయంతో అంతర్జాతీయ టీ20 క్రికెట్‌లోనే అత్యధిక వ్యక్తిగత స్కోరును ఫించ్ నమోదు చేశాడు. 2013లో తాను నమోదు చేసిన 156 పరుగుల స్కోరును ఫించ్ బద్దలు కొట్టాడు.
అత్యధిక సెంచరీలు
టెస్టులు: ఈ ఏడాది టెస్టుల్లో అత్యధిక సెంచరీల రికార్డు కూడా భారత కెప్టెన్ విరాట్ కోహ్లీ పేరిటే ఉంది. తాను ఆడిన 12 టెస్టుల్లో కోహ్లీ ఐదు సెంచరీలు చేశాడు. సెంచూరియన్‌లో దక్షిణాఫ్రికాతో జరిగిన రెండో టెస్టులో ఈ ఏడాది తొలి సెంచరీ(153)ని కోహ్లీ నమోదు చేశాడు. ఇంగ్లండ్‌తో జరిగిన టెస్ట్ సిరీస్‌లో బర్మింగ్‌హామ్‌లో 149, నాటింగ్‌హామ్‌లో 103 పరుగులు చేశాడు. స్వదేశంలో వెస్టిండీస్‌తో జరిగిన టెస్టులో నాలుగో సెంచరీ బాదాడు. అక్టోబర్‌లో రాజ్‌కోట్‌లో విండీస్‌తో జరిగిన మ్యాచ్‌లో 139 పరుగులు చేసిన కోహ్లీ.. కెప్టెన్‌గా 30 సెంచరీలు పూర్తి చేశాడు. ఇక పెర్త్ టెస్టులో చేసిన 123 పరుగులు కోహ్లీ ఐదో సెంచరీ.
వన్డేలు: ఈ జాబితాలోనూ విరాట్ కోహ్లీనే కింగ్. ఈ ఏడాది వన్డేల్లో కోహ్లీ ఆరు సెంచరీలు సాధించాడు. మొత్తం 14 మ్యాచ్‌లు ఆడిన కోహ్లీ.. దక్షిణాఫ్రికాతో జరిగిన సిరీస్‌లోనే మూడు సెంచరీలు బాదాడు. డర్బన్ వన్డేలో 112, కేప్ టౌన్‌లో 160 (నాటౌట్), సెంచూరియన్ 129 (నాటౌట్) పరుగులు చేశాడు. ఇదే ఫామ్‌ను కొనసాగిస్తూ ఆ తరవాత కూడా వరసగా మూడు సెంచరీలు బాదేశాడు. గువాహటి వన్డేలో 140, విశాఖపట్నంలో 157 నాటౌట్, పుణేలో 107 పరుగులతో వెస్టిండీస్‌ బౌలర్లపై కోహ్లీ విరుచుకుపడ్డాడు. అక్టోబర్ 24న విశాఖలో 37వ వన్డే సెంచరీని నమోదుచేసిన కోహ్లీ.. వేగంగా 10వేల పరుగులు పూర్తిచేసిన బ్యాట్స్‌మన్‌గా సచిన్ రికార్డును బద్దలుకొట్టాడు.
టీ20లు: ఈ ఏడాది టీ20ల్లో భారత ఓపెనర్ రోహిత్ శర్మదే పైచేయి. ఈ పొట్టి ఫార్మాట్‌లో ఈ ఏడాది రోహిత్ రెండు సెంచరీలు బాదాడు. జూలై 8న బ్రిస్టల్‌లో ఇంగ్లాండ్‌తో జరిగిన మ్యాచ్‌లో తొలి సెంచరీని సాధించాడు. కేవలం 56 బంతుల్లో ఐదు సిక్సులు, 11 ఫోర్ల సాయంతో రోహిత్ 100 పరుగులు చేశాడు. వెస్టిండీస్‌తో నవంబర్ 6న లక్నోలో జరిగిన మ్యాచ్‌లో రెండో సెంచరీని నమోదు చేశాడు. మొత్తంగా చూసుకుంటే కెరీర్‌లో రోహిత్‌కు ఇది నాలుగో సెంచరీ. ఒక బ్యాట్స్‌మన్‌కు ఇవే అత్యధికం.
అత్యధిక వికెట్లు
టెస్టులు: ఆఫ్ స్పిన్నర్లు దిల్రువన్ పెరీరా, నాథన్ లియాన్ ఇద్దరూ ఈ ఏడాది చెరో 48 వికెట్లు తీశారు. శ్రీలంకు చెందిన పెరీరా 10 టెస్టుల్లో 48 వికెట్లు సాధించాడు. దక్షిణాఫ్రికాతో జూలైలో గాలేలో జరిగిన తొలి టెస్టులో 6/32తో అత్యుత్తమ ప్రదర్శన కనబరిచాడు. పెరీరా దెబ్బకు దక్షిణాఫ్రికా 28.5 ఓవర్లలో 73 పరుగులకే చాపచుట్టేసింది. ఈ మ్యాచ్‌ను 278 పరుగుల తేడాతో శ్రీలంక చేజిక్కుంచుకుంది. ఇక లియాన్ 9 మ్యాచుల్లో 48 వికెట్లు తీశాడు. డిసెంబర్‌లో అడిలైడ్‌లో భారత్‌తో జరిగిన తొలి టెస్టులో 6/122తో అత్యుత్తమ ప్రదర్శన కనబరిచాడు.
వన్డేలు: అఫ్ఘానిస్తాన్ బౌలింగ్ సెన్సేషన్ రషీద్ ఖాన్ వన్డేల్లో అగ్రస్థానాన్ని ఆక్రమించాడు. ఈ ఏడాది డిసెంబర్ 24 వరకు మొత్తం 20 మ్యాచ్‌లు ఆడిన రషీద్ ఖాన్.. 48 వికెట్లు తీశాడు. ఫిబ్రవరిలో జింబాబ్వేతో షార్జాలో జరిగిన వన్డేలో 5/24తో అత్యుత్తమ ప్రదర్శన కనబరిచాడు.
టీ20లు: ఆస్ట్రేలియన్ మీడియం పేసర్ ఆండ్రూ టై ఈ ఏడాది టీ20ల్లో అత్యధిక వికెట్లు తీసిన బౌలర్‌గా నిలిచాడు. మొత్తం 19 మ్యాచ్‌లు ఆడిన టై 31 వికెట్లు తీశాడు. ఫిబ్రవరిలో సిడ్నీలో న్యూజిలాండ్‌తో జరిగిన మ్యాచ్‌లో 4/23తో అత్యుత్తమ ప్రదర్శన కనబరిచాడు.
అత్యుత్తమ బౌలింగ్ ప్రదర్శన
టెస్టులు: దక్షిణాఫ్రికా ఎడమచేతి వాటం స్పిన్నర్ కేశవ్ మహరాజ్ టెస్ట్ క్రికెట్ చరిత్రలోనే అరుదైన రికార్డుకు ఒక్క వికెట్ దూరంలో నిలిచిపోయాడు. కగిసో రబాడా కారణంగా టెస్టుల్లో ఒక ఇన్నింగ్స్‌లో 10 వికెట్లు తీసిన మూడో బౌలర్‌గా నిలిచే అవకాశాన్ని కోల్పోయాడు. జూలైలో కొలంబోలో శ్రీలంకతో జరిగిన రెండో టెస్టులో మహారాజ్ 9 వికెట్లు తీశాడు. దక్షిణాఫ్రికా తరఫున అత్యుత్తమ గణాంకాలు (9/129) నమోదుచేసిన రెండో బౌలర్‌గా మహరాజ్ నిలిచాడు. అంతేకాకుండా తొమ్మిది వికెట్లు తీసిన రెండో లెఫ్ట్ ఆర్మ ఆర్థోడాక్స్ బౌలర్‌గానూ కేశవ్ రికార్డు సాధించాడు.
వన్డేలు: దక్షిణాఫ్రికా స్పిన్నర్ ఇమ్రాన్ తాహిర్, భారత బౌలర్ కుల్దీప్ యాదవ్, శ్రీలంకకు చెందిన అకిల ధనంజయ.. వీరు ముగ్గరూ ఈ ఏడాది ఒక మ్యాచ్‌లో ఆరేసి వికెట్లు తీశారు. కానీ, పరుగుల పరంగా తాహిర్‌దే పైచేయి. అక్టోబర్ 3న జింబాబ్వేతో జరిగిన మ్యాచ్‌లో హ్యాట్రిక్ వికెట్లు తీసిన తాహిర్ కేవలం 6 ఓవర్లలో 6/24 గణాంకాలు నమోదు చేశాడు. తాహిర్ దెబ్బకు జింబాబ్వే 78 పరుగులకే ఆలౌటైంది. ఈ మ్యాచ్‌లో దక్షిణాఫ్రికా 120 పరుగుల తేడాతో గెలిచింది. మరోవైపు, కుల్దీప్ యాదవ్ 10 ఓవర్లలో 6 వికెట్లు తీసి 25 పరుగులిచ్చి ఈ జాబితాలో రెండో స్థానంలో నిలిచాడు.
టీ20లు: ఈ ఏడాది జరిగిన అంతర్జాతీయ టీ20 మ్యాచుల్లో షకీబుల్ హసన్ (బంగ్లాదేశ్), ఇమ్రాన్ తాహిర్ (దక్షిణాఫ్రికా), భువనేశ్వర్ కుమార్ (ఇండియా), కుల్దీప్ యాదవ్ (ఇండియా) ఐదు వికెట్ల హాల్‌లో ఉన్నారు. కానీ, అత్యుత్తమ ప్రదర్శన (5/20)తో షకీబ్ అగ్రస్థానాన్ని సొంతం చేసుకున్నాడు. డిసెంబర్ 20న ఢాకాలో వెస్టిండీస్‌తో జరిగిన రెండో టీ20లో షకీబ్ ఐదు వికెట్లు తీసి బంగ్లా విజయంలో కీలకపాత్ర పోషించాడు. ఈ మ్యాచ్‌లో బంగ్లాదేశ్ 36 పరుగుల తేడాతో విజయం సాధించింది.
 
Telugu News App ఏపీ, తెలంగాణకు సంబంధించిన లేటెస్ట్ అప్‌డేట్స్‌, జాతీయ, అంతర్జాతీయ, ఎడ్యుకేషన్, బిజినెస్, సినిమా, ఆధ్యాత్మికం, స్పోర్ట్స్, వైరల్ కథనాల కోసం తెలుగు సమయం యాప్‌ను డౌన్‌లోడ్ చేసుకోండి.